’Gansi lebiꞌi raquinle quia nna gudobale tisa gue ca tisa runia le mandadu unle.
Neti nna güinnababa lo Tata quia qui idhelhe attu Benni aca lanie le,
qui dhoe len lebiꞌi ttu dia lii.
Benniha nua Espíritu gue Tata Do Iyyabaaha,
Benni ruleꞌenie le nu anca gualí.
Ca benni seꞌe yies lo yu-ni nna läga ulabicana Benniha,
cumu läga anca biaquinna Benniha,
niguaba lä riláquinne lhe.
Ttiaca lebiꞌi nna chiba anca bienle Ben-na,
cumu len lebiꞌiba doe,
dhoe lheꞌe lastoole lhe.
’Läga ocaꞌan neti le attiba ttu bidabi,
esíaba neti qui dhoa len lebiꞌi.
Chi tte deoba bitturu iláni ca benni seꞌe yies lo yu-ni neti,
lebiꞌi nna güilabinle neti.
De anca bania nna lebiꞌi nna guaca banguale.
Gansi chi bisía sá aca nu ria-ni nna lania nna ttedeenle neti nna ttuba Benni anca lenia tata quiaha,
lebiꞌi nna ancale ttuba benni leni neti,
neti nna anca ttuba Benni len lebiꞌi.
Benni chi bieninna ca tisa runia le mandadu unle-na lhe udona tisa gueque lhe unnuha nua gualíguinna raquinna quia.
Benni raquinna quia nna Tata quia nna acanie gueni.
Anáguaba neti acaguabatia gueni,
uleꞌe loa len lana nuxa anca lhe.
Judas nu bittu lá Iscariote nna ráne:
—Tata,
¿biaca suntteba len riꞌitu uleꞌe lolu nuxa ancalu,
bittu uleꞌe lolu leni iyá ca benni nuxa ancalu?
Jesús becabie re:
—Benni raquinna quia nna udoba nua tisa gue ca tisa quia-ni.
Tata quia nna guaca banie gueni.
Tata quia lenie neti nna itatu tsuꞌutu lheꞌe lastooni.
Nu bittu raquinna quia nna läga rudo nua tisa gue nu rixxiꞌaya.
Ca tisa rieninle rinnea-ni nna läga anca ca unní nu anca quia,
nu anca gue Tata quia Benni udhelhe netiha bunni rinnea.
’Iyábunni rixxiꞌatia le,
nnanna doa len lebiꞌi.
Ttiaca Benni aca lanie leha,
delába Espíritu idhelha Tataha cuenta quia,
Benniha uleꞌenie le iyába,
orexxe lele iyá nu chi rpea le lhe.
’Neti rutea xen su le lenle.
Xen su le guele rutea lenle-na bittu ancana loesi xen su le rute ca benni seꞌe yies lo yu-ni.
Nuarca bittu aca guatenle,
lä gasguabinle lhe.
La chiba bieninle ria:
“Eyyaꞌaba,
lenla nna esíaya qui dhoa len lebiꞌi attu libe.”
Gansi gualíguinle raquinle quia nna rana beꞌo juisia lele atti rpea le:
“Eyyaꞌaya atta do Tata quia”,
cumu Benniha anque Benni raru xxeni lee atti neti.
Nnannali chi rixxiꞌatia le,
qui gansi chi uca nu ria-ni nna tsia lele.
’Lärga bitterga isá rinne lania le,
cumu nu xxegüi rinnabia ca benni seꞌe yies lo yu-ni nna chi dana,
masquiba läga unnuha rinnabiana neti.
Ttiaca anába te aca,
qui ttedaani ca benni,
neti nna racatia gue Tata quia,
runia nu re neti unia lhe.
’Gualdhu lí.
Gualtsá.